text: Sad fast på statue
  25 marts 2013 kl. 07.32
  En 28-årig fynbo fik sent søndag eftermiddag en ubændig lyst til at gøre Chr. d. IX selskab på statuen på Torvet i Esbjerg. Men han kunne ikke komme af hesten igen.
  Den 28-årig kravlede op på rytterstatuen i kådhed. Han kom op og sidde med majestæten, men havde glemt, at han faktisk led af højdeskræk.
  Samtidig var bronzestatuen meget kold at sidde på.
  Manden kunne ikke umiddelbart få hjælp, så politiet blev tilkaldt. De rekvirerede Brand og Redning, som fik sat en stige til statuen - og fynboen, som rystede af kulde og skræk, blev reddet ned.
  